b'\n_START_ARTICLE_\nEl\xc3\xa4intarha\n_START_PARAGRAPH_\nEl\xc3\xa4intarha on alue, jossa el\xc3\xa4imi\xc3\xa4 pidet\xc3\xa4\xc3\xa4n yleis\xc3\xb6n n\xc3\xa4ht\xc3\xa4v\xc3\xa4n\xc3\xa4. El\xc3\xa4intarhoissa tehd\xc3\xa4\xc3\xa4n el\xc3\xa4intieteellist\xc3\xa4 tutkimusta ja pyrit\xc3\xa4\xc3\xa4n edist\xc3\xa4m\xc3\xa4\xc3\xa4n lajien suojelua. El\xc3\xa4intarhoissa on onnistuttu s\xc3\xa4ilytt\xc3\xa4m\xc3\xa4\xc3\xa4n tarhaamalla useita muuten sukupuuttoon kuolleita lajeja. Suomessa el\xc3\xa4intarhojen teht\xc3\xa4vist\xc3\xa4 ja toiminnasta s\xc3\xa4\xc3\xa4det\xc3\xa4\xc3\xa4n el\xc3\xa4insuojelulaissa. El\xc3\xa4intarhoja kohtaan on esitetty my\xc3\xb6s kritiikki\xc3\xa4, sill\xc3\xa4 tarhojen el\xc3\xa4imet eiv\xc3\xa4t yleens\xc3\xa4 pysty toteuttamaan luonnollista k\xc3\xa4ytt\xc3\xa4ytymist\xc3\xa4\xc3\xa4n, eik\xc3\xa4 niiden elintila vastaa luonnollisia tarpeita._NEWLINE_El\xc3\xa4inkokoelmia on ollut esill\xc3\xa4 tuhansia vuosia, mutta ensimm\xc3\xa4inen nykyaikainen el\xc3\xa4intarha oli vuonna 1752 perustettu Sch\xc3\xb6nbrunnin el\xc3\xa4intarha Wieniss\xc3\xa4. Ensimm\xc3\xa4inen tieteellisesti j\xc3\xa4rjestetty el\xc3\xa4intarha oli Lontoon el\xc3\xa4intarha, joka perustettiin 1826. T\xc3\xa4m\xc3\xa4n j\xc3\xa4lkeen el\xc3\xa4intarhat alkoivat yleisty\xc3\xa4, ja 1900-luvun alussa Carl Hagenbeck kehitti el\xc3\xa4intarhan, jossa el\xc3\xa4imille luotiin niiden luonnollisia elinoloja muistuttavia ymp\xc3\xa4rist\xc3\xb6j\xc3\xa4. El\xc3\xa4intarhojen suojeluteht\xc3\xa4v\xc3\xa4t ovat kehittyneet erityisesti 1950-luvun j\xc3\xa4lkeen.\n_START_SECTION_\nVarhaishistoria\n_START_PARAGRAPH_\nJonkinlaisia el\xc3\xa4inn\xc3\xa4yttelyit\xc3\xa4 on ollut jo kauan, ja ensimm\xc3\xa4iset el\xc3\xa4intarhat liittyiv\xc3\xa4t todenn\xc3\xa4k\xc3\xb6isesti varhaisiin yrityksiin kesytt\xc3\xa4\xc3\xa4 el\xc3\xa4imi\xc3\xa4. Egyptin faaraoilla oli jopa tuhansien villiel\xc3\xa4imien kokoelmia, jotka olivat osoituksena kuninkaallisen asemasta. Zhou-dynastian perustaja Wen Wang puolestaan ker\xc3\xa4si 3\xc2\xa0000 vuotta sitten el\xc3\xa4intieteellisen kokoelman osaksi \xe2\x80\x9dTiedon puistoa\xe2\x80\x9d. Antiikin Kreikassa ja Roomassa oli my\xc3\xb6s el\xc3\xa4inkokoelmia. Kreikassa niit\xc3\xa4 k\xc3\xa4ytettiin my\xc3\xb6s opetustarkoituksen, ja Roomassa rikkaat perustivat ensimm\xc3\xa4isi\xc3\xa4 yksityisi\xc3\xa4 el\xc3\xa4intarhoja.\n_START_SECTION_\nKeskiaikaiset el\xc3\xa4intarhat\n_START_PARAGRAPH_\nKeskiajan alussa Kaarle Suuri piti 700-luvulla kolmea kuninkaallista el\xc3\xa4intarhaa. Pyh\xc3\xa4n saksalais-roomalaisen keisarikunnan Fredrik II puolestaan ker\xc3\xa4si 1200-luvulla Palermoon merkitt\xc3\xa4v\xc3\xa4n el\xc3\xa4intieteelliseen kokoelman. Vuonna 1235 Fredrik meni naimisiin Englannin kuningas Henrik III:n siskon Isabellan kanssa ja lahjoitti juhlan kunniaksi Henrikille kolme kissapetoa, jotka ilmeisesti olivat joko leopardeja tai leijonia. N\xc3\xa4iden el\xc3\xa4inten my\xc3\xb6t\xc3\xa4 sai alkunsa pitk\xc3\xa4ik\xc3\xa4inen Lontoon Towerin el\xc3\xa4intarha, joka toimi aina vuoteen 1835._NEWLINE_Samaan aikaan my\xc3\xb6s muualla maailmassa oli monia el\xc3\xa4intarhoja. Marco Polon mukaan Kublai-kaanin hovissa oli n\xc3\xa4ytteill\xc3\xa4 lukuisia villiel\xc3\xa4imi\xc3\xa4. Hern\xc3\xa1n Cort\xc3\xa9s puolestaan l\xc3\xb6ysi vuonna 1519 asteekkihallitsija Montezuma II:n laajan el\xc3\xa4intarhan, jota hoiti noin 300 ihmist\xc3\xa4.\n_START_SECTION_\nModernien el\xc3\xa4intarhojen syntyminen\n_START_PARAGRAPH_\nRenessanssiaikana Euroopassa syntyi uusi ajattelutapa ja kiinnostus tieteisiin lis\xc3\xa4\xc3\xa4ntyi. Yksityiset el\xc3\xa4intarhat ja -puistot tulivat muotiin, ja monet rikkaat kuninkaalliset ja kauppiaat alkoivat kilpailla el\xc3\xa4inkokoelmillaan. Modernin el\xc3\xa4intarhan sanotaan syntyneen 1752, kun 1765 yleis\xc3\xb6lle avattu Sch\xc3\xb6nbrunnin el\xc3\xa4intarha perustettiin Wieniin. Pian seurasivat Madrid, johon perustettiin el\xc3\xa4intarha 1775, ja Pariisin kasvitieteellinen puutarha Jardin des Plantes, jonka yhteyteen avattiin el\xc3\xa4intarha M\xc3\xa9nagerie du Jardin des Plantes vuonna 1793. Ranskan kuningas Ludvig XIV oli perustanut el\xc3\xa4inkokoelman Versaillesiin vuonna 1665 ja Ranskan vallankumouksen aikana kuninkaallisesta el\xc3\xa4inkokoelmasta tuli julkinen el\xc3\xa4intarha._NEWLINE_Lontoossa vuonna 1826 perustettu Lontoon el\xc3\xa4intarha oli ensimm\xc3\xa4inen tieteellisesti j\xc3\xa4rjestetty el\xc3\xa4intarha. Sen kokoelmat oli jaoteltu taksonomisten periaatteiden mukaan. Sinne perustettiin my\xc3\xb6hemmin saman vuosisadan aikana viel\xc3\xa4 ensimm\xc3\xa4inen liskotalo, julkinen akvaario ja ensimm\xc3\xa4inen hy\xc3\xb6nteistalo. Lontoon el\xc3\xa4intarhan suosion j\xc3\xa4lkeen monet muut suuret kaupungit seurasivat esimerkki\xc3\xa4 ja perustivat oman el\xc3\xa4intarhan. Trendi levisi ensin ymp\xc3\xa4ri Euroopan ja sielt\xc3\xa4 eteenp\xc3\xa4in Melbourneen, Philadelphiaan, Kalkuttaan, Tokioon, Kairoon ja Pretoriaan. 1800-luvun el\xc3\xa4intarhoja voidaan tieteellisten ja valistuksellisten n\xc3\xa4k\xc3\xb6kohtien ohella pit\xc3\xa4\xc3\xa4 my\xc3\xb6s imperialistisen vallan symboleina. El\xc3\xa4intarhojen suosion kasvaessa kasvoi my\xc3\xb6s el\xc3\xa4vien el\xc3\xa4inten kauppa, joka toimi osana muuta siirtomaakauppaa._NEWLINE_El\xc3\xa4intarhojen arkkitehtuuriin vaikutti 1900-luvun alussa saksalainen Carl Hagenbeck, joka suunnitteli el\xc3\xa4intarhaansa el\xc3\xa4inten alkuper\xc3\xa4isymp\xc3\xa4rist\xc3\xb6j\xc3\xa4 vastaavia alueita. H\xc3\xa4n jakoi ensimm\xc3\xa4isen\xc3\xa4 el\xc3\xa4imi\xc3\xa4 alueellisin perustein ja suunnitteli aitauksia, joissa ei ollut kaltereita. Kaikki eiv\xc3\xa4t pit\xc3\xa4neet Hagenbeckin ideoista, ja h\xc3\xa4nt\xc3\xa4 syytettiin muun muassa taksonomisen j\xc3\xa4rjestyksen unohtamisesta.\n_START_SECTION_\nLuonnonsuojelullisen merkityksen nousu\n_START_PARAGRAPH_\nEl\xc3\xa4intarhojen yhteys lajien suojeluun alkoi biisonin suojelusta jo 1905, kun Bronxin el\xc3\xa4intarhan johtajan William Temple Hornadayn aloitteesta perustettiin American Bison Society. Berliinin el\xc3\xa4intarhan hankkeesta puolestaan k\xc3\xa4ynnistyi 1923 ohjelma visentin pelastamiseksi._NEWLINE_Toisen maailmansodan j\xc3\xa4lkeen el\xc3\xa4intarhojen v\xc3\xa4linen suojeluyhteisty\xc3\xb6 alkoi laajentua. El\xc3\xa4intarhojen kansainv\xc3\xa4linen yhdistys IUDZG (nyky\xc3\xa4\xc3\xa4n WAZA) oltiin jo perustettu 1935. T\xc3\xa4m\xc3\xa4n j\xc3\xa4lkeen eri mantereille on perustettu alueellisia yhdistyksi\xc3\xa4 El\xc3\xa4intarhat alkoivat suojella el\xc3\xa4imi\xc3\xa4 tutkimusty\xc3\xb6t\xc3\xa4 tukemalla ja pyrkim\xc3\xa4ll\xc3\xa4 kehitt\xc3\xa4m\xc3\xa4\xc3\xa4n vankeudessa olevien el\xc3\xa4imien lis\xc3\xa4\xc3\xa4ntymisohjelmia. Kansainv\xc3\xa4listen sopimuksten, kuten CITES:n ja ISIS:n, ansiosta el\xc3\xa4intarhat ovat pystyneet valvomaan suojelutoimia.\n_START_SECTION_\nTeht\xc3\xa4v\xc3\xa4t\n_START_PARAGRAPH_\nYksi el\xc3\xa4intarhojen merkitt\xc3\xa4vimmist\xc3\xa4 teht\xc3\xa4vist\xc3\xa4 on el\xc3\xa4intieteellisen tutkimuksen tekeminen. Tutkimusty\xc3\xb6t\xc3\xa4 varten on perustettu monia j\xc3\xa4rjest\xc3\xb6j\xc3\xa4, joista ensimm\xc3\xa4inen ja tunnetuin on Lontoon el\xc3\xa4intieteellinen seura, joka on tehnyt tutkimusta Lontoon el\xc3\xa4intarhassa jo 1800-luvulta saakka. Jotkut tutkimusj\xc3\xa4rjest\xc3\xb6t ovat perustaneet el\xc3\xa4intarhojen yhteyteen tutkimuskeskuksia. T\xc3\xa4llainen on esimerkiksi Philadelphian el\xc3\xa4intarhan Penrose Research Laboratory. Tutkimusty\xc3\xb6hon liittyv\xc3\xa4t osittain my\xc3\xb6s opetukselliset teht\xc3\xa4v\xc3\xa4t. Monissa yliopistoissa on koululaisille ja opiskelijoille suunnattuja opetusohjelmia. Lis\xc3\xa4ksi niiss\xc3\xa4 on oppaita ja infotauluja, joiden teht\xc3\xa4v\xc3\xa4n\xc3\xa4 on antaa k\xc3\xa4vij\xc3\xb6ille tietoja el\xc3\xa4imist\xc3\xa4 ja luonnosta._NEWLINE_El\xc3\xa4intarhat ovat erityisesti 1900-luvun puoliv\xc3\xa4lin j\xc3\xa4lkeen alkaneet osallistua aiempaa enemm\xc3\xa4n uhanalaisten lajien suojeluhankkeisiin. El\xc3\xa4intarhojen teht\xc3\xa4v\xc3\xa4n\xc3\xa4 on siis nyky\xc3\xa4\xc3\xa4n my\xc3\xb6s luonnon monimuotoisuuden s\xc3\xa4ilytt\xc3\xa4minen. Tarhaamalla on onnistuttu jo pelastamaan lajeja, jotka olisivat muuten kuolleet sukupuuttoon. El\xc3\xa4intarhat ovat onnistuneet pelastamaan visentin, kaliforniankondorin, przewalskinhevosen ja valkobeisan. Toisaalta esimerkiksi muuttokyyhkyn pelastaminen sukupuutolta ep\xc3\xa4onnistui. Uhanalaisia el\xc3\xa4imi\xc3\xa4 yritet\xc3\xa4\xc3\xa4n saada el\xc3\xa4intarhoissa lis\xc3\xa4\xc3\xa4ntym\xc3\xa4\xc3\xa4n vankeudessa ja niit\xc3\xa4 pyrit\xc3\xa4\xc3\xa4n t\xc3\xa4m\xc3\xa4n j\xc3\xa4lkeen siirtoistuttamaan takaisin luontoon.\n_START_SECTION_\nEl\xc3\xa4inpuisto\n_START_PARAGRAPH_\nEl\xc3\xa4inpuistoksi kutsutaan yleens\xc3\xa4 sellaisia el\xc3\xa4intarhoja, joissa el\xc3\xa4imet liikkuvat varsin laajalla alueella. Tunnettu el\xc3\xa4inpuisto on esimerkiksi ruotsalainen Kolm\xc3\xa5rdenin el\xc3\xa4inpuisto.\n_START_SECTION_\nKotiel\xc3\xa4intarha\n_START_PARAGRAPH_\nKotiel\xc3\xa4intarha on etenkin lapsille suunnattu el\xc3\xa4intarha, jossa on kotiel\xc3\xa4imi\xc3\xa4 kuten lehmi\xc3\xa4 ja lampaita. Usein lapset saavat osallistua el\xc3\xa4inten hoitoon. Kotiel\xc3\xa4intarhoihin ajatellaan liittyv\xc3\xa4n v\xc3\xa4hemm\xc3\xa4n eettisi\xc3\xa4 ongelmia kuin muihin el\xc3\xa4intarhoihin, sill\xc3\xa4 useimmat niiss\xc3\xa4 pidetyt lajit ovat tottuneet pieniin tiloihin ja ihmisten l\xc3\xa4sn\xc3\xa4oloon.\n_START_SECTION_\nErikoisel\xc3\xa4intarha\n_START_PARAGRAPH_\nJotkut tarhat keskittyv\xc3\xa4t vain tiettyyn el\xc3\xa4inryhm\xc3\xa4\xc3\xa4n. Akvaariossa on vesiel\xc3\xa4imi\xc3\xa4, delfinaariossa delfiinej\xc3\xa4. On my\xc3\xb6s lintutarhoja ja perhospuistoja.\n_START_SECTION_\nKritiikki\n_START_PARAGRAPH_\nEl\xc3\xa4intarhojen olosuhteita kohtaan esitet\xc3\xa4\xc3\xa4n jonkun verran kritiikki\xc3\xa4. H\xc3\xa4kiss\xc3\xa4 el\xc3\xa4vien el\xc3\xa4inten elinpiiri on hyvin rajattu, eik\xc3\xa4 el\xc3\xa4inten p\xc3\xa4iv\xc3\xa4rutiineissa ole juurikaan vaihtelua. El\xc3\xa4intarhassa elintila on keskim\xc3\xa4\xc3\xa4rin vain sadasosa luonnollisen reviirin koosta. El\xc3\xa4imet eiv\xc3\xa4t yleens\xc3\xa4 pystyk\xc3\xa4\xc3\xa4n el\xc3\xa4intarhoissa toteuttamaan lajityypillist\xc3\xa4 k\xc3\xa4ytt\xc3\xa4ytymist\xc3\xa4\xc3\xa4n. El\xc3\xa4inkysymyksille omistautuneista suomalaisista j\xc3\xa4rjest\xc3\xb6ist\xc3\xa4 esimerkiksi Animalia ja Oikeutta el\xc3\xa4imille suhtautuvat kriittisesti el\xc3\xa4intarhoihin._NEWLINE_WAZA:lla on melko tiukat standardit valvomilleen el\xc3\xa4intarhoille, mutta siihen kuuluu vain noin kymmenen prosenttia maailman el\xc3\xa4intarhoista. J\xc3\xa4rjest\xc3\xb6n ulkopuolella olevat tarhat ovat vain paikallisen lains\xc3\xa4\xc3\xa4d\xc3\xa4nn\xc3\xb6n valvonnassa, ja monissa maissa lainsaad\xc3\xa4nt\xc3\xb6 on melko olematonta.'